
B8-0053/2016
Resolucija Evropskega parlamenta o mirovnem procesu v Kolumbiji
(2015/3033(RSP))
Evropski parlament,
–
ob upoštevanju svojih številnih resolucij o razmerah v Kolumbiji, tudi o stanju človekovih pravic v tej državi,

–
ob upoštevanju večstranskega trgovinskega sporazuma med Kolumbijo in Perujem na eni strani ter Evropsko unijo in njenimi državami članicami na drugi strani, ki je bil podpisan 26. julija 2012 v Bruslju,

–
ob upoštevanju 44. odstavka sporočila delegacije Evropskega parlamenta pri Evro-latinskoameriški parlamentarni skupščini (EuroLat) na drugem vrhunskem srečanju med EU in Skupnostjo latinskoameriških in karibskih držav (CELAC) v Bruslju o odpravi notranjega konflikta med vlado Kolumbije in Oboroženimi revolucionarnimi silami Kolumbije (FARC) ter izjave iz Bruslja, ki je bila sprejeta na koncu omenjenega vrhunskega srečanja 11. junija 2015,

–
ob upoštevanju izjave podpredsednice Komisije/visoke predstavnice Unije za zunanje zadeve in varnostno politiko Federice Mogherini z dne 24. septembra 2015 o sporazumu o tranzicijski pravičnosti v Kolumbiji ter njenih izjav z dne 1. oktobra 2015 in 4. novembra 2015, v katerih je Eamona Gilmora, nekdanjega podpredsednika vlade in nekdanjega ministra za zunanje zadeve in trgovino Republike Irske, imenovala za svojega posebnega predstavnika za mirovni proces v Kolumbiji,

–
ob upoštevanju nedavnega sporazuma o odpravi vizumske obveznosti med Evropsko unijo in Kolumbijo, ki je bil podpisan 2. decembra 2015,
–
ob upoštevanju člena 123(2) Poslovnika,
A.
ker od leta 2013 EU in Kolumbija tesno sodelujeta na gospodarskem in trgovinskem področju, to sodelovanje pa je osnovano na večstranskem trgovinskem sporazumu med Kolumbijo in Perujem na eni strani ter EU in njenimi državami članicami na drugi, katerega končni cilj je ustvariti zavezništva, ki bodo presegla samo trgovinske odnose in bodo zaobjemala krepitev miru, človekovih pravic, demokracije in blaginje državljanov;

B.
ker je kolumbijski predsednik Juan Manuel Santos 4. novembra 2014 obiskal Bruselj in prejel popolno podporo takratnega predsednika Evropskega sveta Hermana Van Rompuyja in podpredsednice Komisije/visoke predstavnice Federice Mogherini;

C.
ker ti tesni odnosi vključujejo mednarodno sodelovanje na širših področjih skupnih interesov, kot so prizadevanje za mir ter boj proti terorizmu in tihotapljenju drog;

D.
ker so se pogovori (Mesa de Diálogo) med kolumbijsko vlado in silami FARC v kubanski Havani končali 26. avgusta 2012 po podpisu splošnega sporazuma za razrešitev konflikta in izgradnjo stabilnega in trajnega miru, s čimer se je izpolnila želja kolumbijskega naroda, da živi v miru;

E.
ker so pogajalci v različnih fazah pogajanj v Havani sklenili sporazume o celoviti zemljiški reformi, politični udeležbi in demokratičnem odpiranju za izgradnjo miru, odpravi problema nezakonitih drog ter resnici in odškodninah za žrtve konflikta;

F.
ker sta 23. septembra 2015 vlada Kolumbije in FARC napovedala sklenitev sporazuma o vzpostavitvi posebne jurisdikcije za mir v skladu z mednarodnim pravom, ki bo izpolnjevala pravice žrtev in pomagala ustvariti trden in trajen mir; ker sta se pogodbenici dogovorili, da bosta začeli izvajati celovit sistem za resnico, pravico, odškodnine in preprečitev ponovnega konflikta, vključno z ustanovitvijo komisije za pojasnitev resnice, sobivanje in preprečevanje ponovnega konflikta, ter sporazume na področju izplačila odškodnin žrtvam in odpravo nekaznovanosti odgovornih; ker sta se na podlagi tega sporazuma obe strani zavezali doseči mir najkasneje do 23. marca 2016;

G.
ker je vzpostavitev trdnega in trajnega miru v Kolumbiji s končanjem notranjega konflikta, ki je trajal več kot 50 let in povzročil na milijone žrtev, prednostna naloga Kolumbije, pa tudi Evropske unije in mednarodne skupnosti; ker se je podpredsednica Komisije/visoka predstavnica Federica Mogherini 4. novembra 2015 sestala s posebnim predstavnikom EU za mirovni proces v Kolumbiji Eamonom Gilmorom in ob tem izrecno poudarila, da je prednostna naloga EU nuditi podporo mirovnemu procesu;

H.
ker bi lahko dosedanji napredek označili kot pozitiven zgled procesa reševanja konfliktov; ker so za mirovni proces potrebna nadaljnja prizadevanja;
1.
podpira in toplo pozdravlja prizadevanja kolumbijske vlade in FARC za dosego dosedanjih sporazumov o celoviti zemljiški reformi, politični udeležbi in demokratičnem odpiranju za izgradnjo miru, odpravi problema nezakonitih drog ter vzpostavitvi posebne jurisdikcije za mir, ki vključuje komisijo za pojasnitev resnice, sobivanje in preprečevanje ponovnega konflikta;

2.
obsoja vse trpljenje, ki ga je povzročil konflikt; meni, da so ti dogovori bistveni za dosego končnega sporazuma za trden in trajen mir ter odpravo nekaznovanosti odgovornih do 23. marca 2016, kar bo pomenilo konec pol stoletja trajajočemu oboroženemu notranjemu konfliktu, obenem pa se bo upoštevala zlasti pravica žrtev konflikta do polne, resnične in pravične odškodnine za prestano fizično, moralno in materialno škodo;

3.
poziva vse strani v procesu, naj si še naprej konstruktivno prizadevajo za trajno rešitev konflikta in popolno uresničevanje sporazumov za dolgoročen in trajen mir;

4.
poudarja pomen delovanja na področju programov družbene sprave, saj so ti ključni za preseganje večletnega nasilja, ki je povzročilo ogromno število žrtev;

5.
priznava politična prizadevanja, stvarnost in vztrajnost, ki sta jih pokazali kolumbijska vlada in FARC, ter pomembno vlogo združenj žrtev, nevladnih organizacij in civilne družbe pri zbliževanju njihovih nasprotujočih si stališč in postopnem ustvarjanju kompromisa, kar je omogočilo napredek pri pogajanjih za trden in trajen mir, po katerem hrepenijo vsi Kolumbijci in ki bo zagotavljal, da se konflikt ne bo ponovil;

6.
ponavlja, da nasilje ni legitimna oblika političnega boja, in poziva tako misleče, naj sprejmejo demokracijo z vsemi njenimi posledicami in zahtevami, pri katerih je na prvem mestu trajna opustitev in predaja orožja, svoje ideje in težnje pa naj zagovarjajo na podlagi demokratičnih pravil in načel pravne države;

7.
prav tako priznava pomembno vlogo, ki so jo do sedaj imeli Kuba in Norveška kot državi garantki ter Čile in Venezuela kot državi, ki spremljata mirovni proces, ter njihova prizadevanja za dosego miru v Kolumbiji;

8.
pozdravlja odločitev podpredsednice Komisije/visoke predstavnice Federice Mogherini z dne 1. oktobra 2015 o imenovanju Eamona Gilmora kot posebnega predstavnika EU za mirovni proces v Kolumbiji; se zavezuje, da si bo po vsej moči prizadeval, da bo imel novi posebni predstavnik čim prej na voljo proračunska sredstva, ki jih potrebuje za učinkovito izvajanje te pomembne naloge;

9.
ponovno poudarja, da je pripravljen nuditi vso možno podporo za izvajanje končnega mirovnega sporazuma, in ponovno poziva države članice EU, naj oblikujejo skrbniški sklad za obdobje po konfliktu;

10.
naroči svojemu predsedniku, naj to resolucijo posreduje Svetu, Komisiji, podpredsednici Komisije/visoki predstavnici Unije za zunanje zadeve in varnostno politiko, evro-latinskoameriški parlamentarni skupščini ter vladi in kongresu Kolumbije.

